SENA จ่อเปิด 11 โครงการใหม่ มูลค่า 9 พันลบ.ในปีนี้
SENA จ่อเปิด 11 โครงการใหม่ตามแนวรถไฟฟ้า มูลค่า 9 พันลบ.ในปีนี้ หวังขยายฐานรายได้โต พร้อมวางแผนขายหุ้นกู้รายใหญ่ต้นก.พ.60
26 ม.ค. 2560

นางเกษรา ธัญลักษณ์ภาคย์ รองประธานเจ้าหน้าที่บริหาร บริษัทเสนาดีเวลลอปเม้นท์ จำกัด (มหาชน) หรือ SENA เปิดเผยว่า ปีนี้บริษัทมีแผนเปิดโครงการใหม่ประมาณ 11 โครงการ มูลค่าประมาณ 9,000 ล้านบาท ซึ่งส่วนใหญ่เป็นโครงการคอนโดมิเนียม ในทำเลติดแนวรถไฟฟ้าเพื่อขยายฐานรายได้ของบริษัทให้เติบโตอย่างต่อเนื่อง
ทั้งนี้ล่าสุดบริษัทยังได้จับมือร่วมลงทุนกับ บริษัท ฮันคิวเรียลตี้ ซึ่งเป็นบริษัทอสังหาริมทรัพย์จากญี่ปุ่น พร้อมลุยตลาดอสังหาริมทรัพย์ เสริมศักยภาพในการทำธุรกิจในอนาคต อีกทั้งยังช่วยให้เสถียรภาพทางการเงินที่แข็งแกร่งอยู่แล้วให้มั่นคงเพิ่มขึ้นอีกด้วย
นอกจากนี้บริษัทมีแผนจะออกและเสนอขายหุ้นกู้ให้กับผู้ลงทุนสถาบัน และ/หรือผู้ลงทุนรายใหญ่ (High Net Worth) ในช่วงต้นเดือน ก.พ.60 โดยปัจจุบันอยู่ในขั้นตอนของการยื่นแบบแสดงรายการต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) โดยมีธนาคารไทยพาณิชย์เป็นผู้จัดการการจำหน่ายหุ้นกู้
ทั้งนี้ เมื่อวันที่ 5 ม.ค.60 บริษัท ทริส เรทติ้ง จำกัด ได้จัดอันดับความน่าเชื่อถือของ SENA อยู่ที่ ” BBB-” แนวโน้มอันดับเครดิต”คงที่” โดยบริษัทมีวัตถุประสงค์ในการนำเงินที่ได้จากการเสนอขายตราสารหนี้ครั้งนี้เพื่อนำไปชำระคืนหนี้หุ้นกู้ เป็นเงินทุนหมุนเวียนในการดำเนินธุรกิจ และ/หรือ เพื่อรองรับการขยายธุรกิจของบริษัท